KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2025. január 22-i ülésére)


TÁRGY: 	A KISKŐRÖS 2463, 2462 ÉS 2458 HRSZ ALATTI INGATLANOK MEGHATÁROZOTT TULAJDONI HÁNYADÁNAK KISAJÁTÍTÁSA


A Kiskőrös, 2458 hrsz-ú, természetben Kiskőrös, Mészáros L. u. 22. szám alatti ingatlan 21/26-od, a Kiskőrös, 2462 hrsz-ú, természetben Kiskőrös, Mészáros L. u. 22 szám alatti ingatlan 19/26-od, valamint a Kiskőrös 2463 hrsz-ú, természetben Kiskőrös, Kossuth L. út 19. szám alatti ingatlan 19/26-od arányban Kiskőrös Város Önkormányzata tulajdonát képezi. Az ingatlanokon lévő épületben az Önkormányzat 18 bérlakást üzemeltet, viselve az ingatlannal összefüggő jogokat és kötelezettségeket. A 2458, 2462 és a 2463 hrsz-on (a továbbiakban: Ingatlanok) nyilvántartott ingatlanok egy funkcionális egységet képeznek.
Az Ingatlanok fentieken túlmenő tulajdoni hányada az egykor Kiskőrösön élt Schwarcz család leszármazottainak tulajdonát képezi. Az ingatlantulajdonosok idős izraeli, kanadai, angol állampolgárok, mely tény jelentősen megnehezíti a visszterhes tulajdonjogátruházással összefüggő eljárások lefolytatását. 
Az Önkormányzat a korábbi években a tulajdonostársak egy részétől a tulajdoni illetőségüket megvásárolta, kettő tulajdonostárs esetében a vételi szándék többszöri alkalommal megküldésre került, azonban az adásvétel nem jött létre. Kettő ingatlantulajdonos lakcíme az ingatlan-nyilvántartásban hiányosan szerepel, elérhetőségükről az Önkormányzatnak nincs tudomása.
Az Ingatlanokat is magába foglaló területrészen, az Önkormányzat a településrendezési, településfejlesztési céljait az ingatlanok rendezetlen tulajdoni jogállása miatt nem tudja megvalósítani.

A kisajátításról szóló 2007. évi CXXIII. törvény (a továbbiakban: Törvény) lehetőséget biztosít arra, hogy az Önkormányzat kizárólagos tulajdonjogot szerezzen a Kiskőrös, 2458, 2462 és a 2463 hrsz-on nyilvántartott ingatlanok felett. 
A Törvény 2. § c) pontja alapján terület- és településrendezés, mint közérdekű cél megvalósítására tekintettel kívánja az Önkormányzat megindítani a kisajátítási eljárást. A város rendezési tervében a 2458 és 2462 hrsz-ú ingatlan útként, illetve parkolóként, a 2463 hrsz-ú ingatlan útként és intézményi területként került kiszabályozásra. 
A kiszabályozott területfelhasználási célt az Önkormányzat a költségvetési kondíciói függvényében, 2026 és 2036 évek közötti időszakban kívánja megvalósítani.

Az ingatlanok, illetve a tulajdoni illetőségek értékét/vételárat a kisajátítási eljárásban, egy független igazságügyi szakértő állapítja meg, azonban a Képviselő-testületnek a kisajátítás megindításáról szóló döntésében rendelkeznie kell arról, hogy a vételár megfizetésére a fedezet rendelkezésre áll.
A 2024. évben elkészített ingatlanforgalmi szakvélemény figyelembevételével, a három ingatlan tekintetében a tulajdonosok részére kifizetendő vételár összesen 30.261.538,-Ft lenne. Azonban célszerű a Képviselő-testületnek kb 20%-kal megemelt összeg – 36.313.846,-Ft - elkülönítéséről döntenie. 
A vételár megfizetésén túlmenően további költséget jelent az igazságügyi szakértő, az ügygondnok díjának megfizetése, valamint az ingatlan-nyilvántartásban történő feljegyzés és a tulajdonjog átvezetés költsége.

A kisajátítási eljárást a Bács-Kiskun Vármegyei Kormányhivatal folytatja le, az eljárási határidő 75 nap. 
A vételár összegét bírósági letétbe kell helyezni. Amennyiben a jogosultak letét kiadására irányuló joga elévült, az Önkormányzat követelheti a letét visszaadását. 



Fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.


Kiskőrös, 2025. január 17.


	Domonyi László s.k.,
	polgármester


HATÁROZAT-TERVEZET


A Képviselő-testület

1. egyetért azzal, hogy Kiskőrös Város Önkormányzata, a kisajátításról szóló 2007. évi CXXIII. törvény 2. § c) pontja szerinti terület- és településrendezés céljából kisajátítási eljárást kezdeményezzen a Kiskőrös 2458, 2462 és a 2463 hrsz-on nyilvántartott ingatlanok feletti kizárólagos tulajdonjog megszerzése érdekében.
2. egyetért azzal, hogy Kiskőrös Város Önkormányzata az 1. pontban nevesített ingatlanok területén Kiskőrös város Helyi Építési Szabályzatáról és Szabályozási Tervéről szóló 18/2015. (IX. 10.) önk. rendelet 1. mellékletének C4 és D4 tervlapján kiszabályozott utat, parkolót és intézményi épületet építsen 2026 és 2036 évek közötti időszakban.
3. nyilatkozik arra vonatkozóan, hogy a 2025. évi költségvetésében a kártalanításhoz szükséges fedezetet biztosítja.
4. felhatalmazza a polgármestert a kisajátítási eljárás megindítására/lefolytatására, az eljárással összefüggő jognyilatkozatok aláírására.


Felelős:	polgármester
Határidő:	azonnal

